送兄長赴蓬州職官
作者：李流謙
朝代：宋

paragraphs: 人家栽花爲春忙，我家種柏求蒼蒼。
柏生如蓋蔭百畝，癡紅騃紫無殘香。
常言直道我家物，篋櫝于今藏手澤。
拈來洒涕不忍看，分付伯兄金玉質。
去天一尺古蓬州，綫路雲端客自愁。
年來在處熬膏火，翻愛此地真瀛洲。
同居患貧別則惡，苦心害性空悽惻。
不及林中反哺烏，日暮歸來却同集。